作者：洪咨夔
词牌/韵律：贺新郎

paragraphs: 谁识昂昂鹤。
且随缘、剩水残山，东村西落。
世事几番新局面，看底却高三著。
况转首、西山日薄。
雪意压檐梅索笑，任柄长、柄短邻家杓。
篘小瓮，动孤酌。
见花忆得年时昨。
正微醺、独步黄昏，被花迷却。
冷月吹香春弄影，么凤梢头先觉。
恍梦断、罗浮山脚。
欲寄心期无驿使，想凌寒、不奈腰肢约，空凭暖，画栏角。